Basil Christopher Butler

**Basil Christopher Butler** (1902–1986) var en engelsk katolsk ordensgeistlig, teolog og hjelpebiskop i erkebispedømmet Westminster.

Han var den fremtredende engelsktalende teologiske rådgiver ved Det andre Vatikankonsil (1962–1965). Butler var en produktiv forfatter, og bibliografien over hans bøker, artikler og *reviews* kommer opp i 337 titler. Han var en populær gjest i BBCs radioprogrammer.

## Liv og virke
### Bakgrunn
Butler gikk på *Reading School* før han studerte ved St John's College i Oxford. Han underviste deretter i et år ved *Brighton College*. I 1928 konverterte han fra Church of England til den katolske kirke.
### Prest
Basil Christopher Butler sluttet seg til benediktinerordenen og mottok presteordinasjonens sakrament den 10. juni 1933.

Fra 1946 til 1966 var Butler abbed i Downside Abbey i Somerset i det katolske bispedømmet Clifton. 

Han ble en internasjonalt respektert bibelforsker, en konsekvent forsvarer av Matteusevangeliets prioritet (det vil si som det først tilkomne evengelium). 

Butlers vidtrekkende interesser og kompetanse omfattet teologi, spiritualitet, kontemplativ bønn, økumenikk, kirkefedrene og dialogen med samtidige som den kanadiske teologen Bernard Lonergan. Han skrev *«The Church and Infallibility: A Reply to the Abridged 'Salmon'»*, som svar på George Salmons kritikk av pavelig ufeilbarlighet og kirkens ufeilbarlighet.

For å forsvare, i likhet med sin forgjenger abbed John Chapman og hans medmunker Dom Bernard Orchard og Dom Gregory Murray, den tradisjonelt opprettholdte tidsmessige prioritering av Matteusevangeliet, publiserte Butler en kritikk av to-dokument-hypotesen og en studie av Lukas-evangeliets gjeld til Matteus (det synoptiske problem).

Det var i egenskap av abbed-president (1961–66) i den engelske benediktinerkongregasjon og som en fremragende skriftlærd, at Butler ble kalt til Roma for å delta på Andre vatikankonsil (1962–1965). Han var en av kanskje to dusin *«men who made the Council»*, og bidro, ofte på flytende latin, til mange av rådets dokumenter, f.eks. Den dogmatiske konsitusjon om den guddommeligr åpenbaring (*Dei verbum*) som han anså som selve grunnlagsdokumentet. Han var senere var en sterk talsmann for konsilets beslutninger.

### Hjelpebiskop i Westminster
Den 29. november 1966 utnevnte pave Paul VI ham til titulærbiskop av *Nova Barbara* og til hjelpebiskop i Westminster. Erkebiskopen av Westminster, kardinal John Carmel Heenan, ordinerte ham til biskop den 21. desember samme år; medkonsekratorer var biskopen av Clifton, Joseph Edward Rudderham, og den apostoliske delegat til Storbritannia, titulæterkebiskop Igino Eugenio Cardinale.

Han døde 21. september 1986 i Downside Abbey.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Pave Pius X (1835-1914) *1884
* Kardinal Gaetano de Lai (1853-1928) *1911
* Kardinal William Godfrey (1889-1963) *1938
* Kardinal John Carmel Heenan (1905-1975) *1951
* Biskop *Basil Christopher Butler* O.S.B. (1902-1986) *1966

## Litteratur
*Aidan Bellenger: 'Butler, Basil Edward [Christopher Butler] (1902–1986)', in *[[Oxford Dictionary of National Biography]]* (Oxford University Press, 2004)
## Referanser